Aquest matí l'observador del Fabra, Alfons Puertas, ha pogut fer un albirament especialment nítid de la serra de Tramuntana, de Mallorca. L'absència de núvols i el vent sec d'entre ponent i mestral que ha bufat els dos últims dies han afavorit la nitidesa de l'atmosfera i han permès fer aquesta fotografia tan clara del perfil muntanyós de l'illa.

Veure Mallorca des de Catalunya no és un fet estrany, us n'hem ensenyat fotografies en moltes ocasions. Més o menys una dotzena de vegades a l'any es pot entreveure la serra de Tramuntana des del Tibidabo, tot i que no és tan habitual veure'l nítidament.

Ara som en la millor època per fer aquests albiraments, ja que entre novembre i febrer el sol surt per darrere de la serralada, fet que en marca més el perfil i en fa més fàcil la visió.